Ċensu Farrugia tal-GRTU jrid bojkot. M'huwiex ser jattendi laqgħat tal-MCESD meta dawn jiddiskutu l-prekarjat. Il-Gvern, ġustament irid jiġġieled il-prekarjat li f'Malta hu b'saħħtu prinċipalment minn fuq il-kuntratti tal-Gvern u tal-korpi parastatali. Għax il-kuntratti tal-Gvern jintrebħu (ġeneralment) minn min joffri l-orħos prezz. U l-iktar mod prattiku kif uħud iqisu li jistgħu jaslu għal offerta li tkun l-orħos huwa billi jagħsru liż-żgħir. Ġustament il-Gvern għandu fil-mira tiegħu dawn il-kuntratti. Sa hawnhekk tajjeb. L-ewwel idea tal-Gvern kienet li ma jippermetiix iktar li jkun hemm sub-contracting. Ċjoe li min jirbaħ kuntratt ma jitħallix jgħaddi l-kuntratt (jew kif isir ġeneralment parti minnu) lil ħaddieħor. Kien hemm opposizzjoni għal din l-idea. Din issa inbidlet u minflok hawn l-idea li min jitfa l-offerta jrid jgħid minn qabel min ser ikunu is-subcontractors u l-kundizzjonijiet oħra dwarhom li japplikaw. L-idea tal-Gvern hi tajba imma m'hiex prattika. Fl-opinjoni tiegħi biex il-Gvern jiġġieled bis-saħħa lill-prekarjat ma hemm bżonn jibdel (kważi) xejn ħlief il-livell tas-sorveljanza tal-kuntratti. Il-kundizzjonijiet ġenerali tal-kuntratti tal-Gvern diġa joħolqu qafas ta' regolamentazzjoni dwar is-sub- contracts. Min jirbaħ kuntratt ta' xogħol jew servizz għall-Gvern diġa għandu l-obbligu li ma jistax jaqbad u jiddeċiedi hu li jagħti sub-contract. Dan jista' jagħmlu biss wara li kiseb l-approvazzjoni tal-Gvern. Għaldaqstant kullma jeħtieġ li jsir mill-Gvern hu li jistabilixxi regoli ċari tal-kriterji li fuqhom jagħti l-permess biex ġaladarba kuntratt ikun intrebaħ ikun jista' jkun hemm sub-contractors. Punt ewlieni ta' dawn il-kritierji għandu jkun li ma jingħatax lok għal prekarjat u li kundizzjonijiet minimi ta' xogħol ikunu rispettati. Biex infasslu flimkien l-aħjar triq kif nistgħu naslu ħalli negħlbu l-prekarjat huwa neċessarju li jkun hemm kulħadd madwar il-mejda. Għalhekk il-bojkott ta' Ċensu Farrugia m'hu ser isolvi xejn. Dan parir bla ħlas.